Hof sê dán oor godsdiens in skoleArgieffoto: Don Mcphee/Guardian Die uitspraak rakende die behoud van godsdiens in openbare skole word Woensdag in die Johannesburgse hooggeregshof gelewer. Die Organisasie vir Grondwetlike Onderrig en Demokrasie (Ogod) het die saak aanhangig gemaak teen ses skole wat hulleself met die Christelike etos verbind en onderrig vanuit ŉ Christelike perspektief aanbied. Die saak word deur die ses skole teengestaan, sowel as Solidariteit en AfriForum wat as vriend van die hof namens die skole toegetree het. Uitspraak tussen Ogod en die Federasie van Beheerliggame van Suid-Afrikaanse Skole (Fedsas) oor die beoefening van godsdiens in skole is in Mei vanjaar voorbehou ná ŉ drie dag lange hofsaak. Alana Bailey, adjunk uitvoerende hoof van AfriForum, het destyds gesê dit is vir Suid-Afrikaners noodsaaklik om van jongs af wedersydse erkenning en respek aan te leer vir mense wie se kulture en sienswyses van hul eie verskil. “Hulle moet ook leer om met hul eie identiteit gemaklik te wees, insluitend hul geloofsoortuigings. Dít is waarom ’n godsdienstige etos in skole behou moet word,” meen Bailey. Sy het gesê godsdiensbeoefening moet nie, soos Ogod voorstel, bloot tot aktiwiteite beperk word wat kinders in pouses of voor of ná skool, soos ’n stokperdjie, beoefen nie. “Dit vorm die waardes en dus ook daaglikse optrede van die individu; daar moet vryheid wees om dit te beoefen en kinders moenie met die idee grootword dat hulle of hul onderwysers gestraf mag word as geloofaksies nie tot sekere tye en ruimtes beperk word nie. Godsdiensvryheid is immers een van die regte wat die Grondwet duidelik omskryf.” AfriForum beklemtoon dat die saak alle gelowe en dus die totale gemeenskap raak – die uitspraak gaan nie alleen die toekoms van openbare skole bepaal nie, maar ’n veel wyer impak hê.